《汇上里》
清代·潘钟瑞

昨闻里巷言，异人世罕有。西山汇上里，蔡氏沈家妇。

年逾一百岁，山中无其偶。今晨趋造之，村客导先走。

门庭表肃清，竹木参左右。登堂识其子，疑是绛县叟。

问年八十五，自云早衰朽。虽幸抱孙曾，康彊逊吾母。

引我窥中闱，藜床坐而久。晬然盎于背，如丘秃其首。

叩以长生诀，默默不开口。视我一转睫，遽起掩户牖。

会兹掩户意，鐍钥贵能守。守之金石坚，可与彭佺友。

我闻磅礴气，惟坤得其厚。阳动而阴静，静者每多寿。

况钟山水灵，迥脱尘市垢。谁谓劳力身，蕉萃夭陇亩。

人瑞锡自天，创见额加手。此境岂西池，有星灿南斗。

归去夸眼福，游仙良不负。我亦癸未生，追逐周甲后。

形癯鬓二毛，对母惭老丑。一百有六岁，知我能到否。

作者简介：江苏长洲人，字麟生，号瘦羊，晚号香禅居士。诸生，候选太常寺博士。工书，长于金石考證，擅诗词。有《香禅精舍集》。